Més de 650 xiquets i xiquetes gaudeixen amb diferents opcions d’Escoles d’Estiu a Burjassot
2025-07-24

Amb juliol a punt de complir la seua primera setmana, la població infantil de Burjassot porta dies passant-ho en gran. Un total de 656 xiquets i xiquetes estan gaudint de les diferents opcions d’Escoles d’Estiu que l’Ajuntament de Burjassot ha oferit per a l’estiu de 2023: l’Escola d’Estiu multiesport Conciliem amb l’esport, l’Escola d’Estiu i Summer School de la Casa de Cultura, Soc Estiu en el Centre Socioeducatiu Díaz Pintado i la Pequeteca d’Estiu, en el Centre Social Ausiàs March.

L’alcalde de Burjassot, Rafa García i les regidores i regidors responsables de les diferents àrees que gestionen aquestes opcions d’oci estiuenc per als més xicotets de les famílies del municipi han realitzat una ronda de visites pels diferents emplaçaments i instal·lacions on s’estan desenvolupant les Escoles d’Estiu. “Enguany, el nostre principal objectiu ha sigut cobrir les necessitats de conciliació del major nombre possible de famílies, en un mes en què els xiquets i xiquetes ja estan gaudint de les seues vacances i els seus pares, mares i tutors precisen d’opcions d’oci i temps lliure per als seus fills i filles. Hem aconseguit oferir quatre projectes diferents, amb incidència en l’esport, en la cultura i els idiomes, o des dels nostres Serveis Socials, opcions de menjador i horaris especials, etc…amb un total de 656 places oferides, però amb un denominador comú: aconseguir que els nostres xicotets gaudisquen i aconseguir que els seus pares i tutors concilien de la manera més còmoda per a tots i totes”, ha declarat l’alcalde.

L’Escola d’Estiu multiesport Conciliem amb l’esport, gratuïta i gestionada des de la regidoria d’Igualtat i Feminisme, ha registrat un total de 366 xiquets i xiquetes i s’està desenvolupant, des del passat 26 de juny, en el Poliesportiu Municipal. Per part seua, i amb gran arrelament en el municipi des de fa més de vint anys, de l’Escola d’Estiu i la Summer School de la Casa de Cultura, estan gaudint 150 xiquets i xiquetes.

L’Escola d’Estiu Soc Estiu, també gratuïta i organitzada des del Centre Socioeducatiu Díaz-Pintado atén, durant els mesos de juliol i agost, a 75 menors, xiquets i xiquetes que durant l’any són atesos pels diferents programes dels Serveis Socials de l’Ajuntament de Burjassot, mentre que la Pequeteca del Centre Social Ausiàs March també ofereix la seua pròpia opció d’Escola d’Estiu amb una oferta de 65 places.